Amerikalik harbiylar Suriyadagi neft koni tomon borayotgan rossiyalik harbiylarni to‘xtatib qoldi

Suriyada amerikalik harbiylar mamlakatdagi neft konlariga borishni rejalashtirgan rossiyalik harbiylarni to‘xtatib qoldi, deb xabar beradi Meduza.

Anadolu agentligining ma’lum qilishicha, rossiyalik harbiylar patruli 18-yanvar kuni AQSh ko‘magi bilan tuzilgan Kurd harbiy birlashmalari nazorati ostidagi hududda to‘xtatilgan.
Harbiylar AQSh, kurdlar va Suriya da’vogarlik qilayotgan Rumeylan koni tomon ketayotgan bo‘lgan.
16-yanvar kuni ham kurdlar rossiyalik harbiylarning ushbu konga borishiga yo‘l qo‘ymagandi.
Hurriyet nashrining yozishicha, Rumeylan neft koni hududida Amerikaning harbiy bazasi joylashgan.
Avvalroq Suriya hukumati mamlakatdagi neft resurslari talon-toroj qilinganligi sabab AQShga qarshi da’vo arizasini kiritish niyatida ekanligi haqida xabar berilgandi.